CELEX: C2005/019/63
Language: el
Date: 2005-01-22 00:00:00
Title: Υπόθεση T-410/04: Προσφυγή της Ιταλικής Δημοκρατίας κατά της Επιτροπής των Ευρωπαϊκών Κοινοτήτων, που ασκήθηκε στις 4 Οκτωβρίου 2004

22.1.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/29
            
         Προσφυγή της Ιταλικής Δημοκρατίας κατά της Επιτροπής των Ευρωπαϊκών Κοινοτήτων, που ασκήθηκε στις 4 Οκτωβρίου 2004
   (Υπόθεση T-410/04)
   (2005/C 19/63)
   Γλώσσα διαδικασίας: η ιταλική
   Η Ιταλική Δημοκρατία, εκπροσωπούμενη από τον Danilo Del Gaizo, Avvocato dello Stato, άσκησε στις 4 Οκτωβρίου 2004, ενώπιον του Πρωτοδικείου των Ευρωπαϊκών Κοινοτήτων, προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να κηρύξει άκυρη την προσβαλλόμενη απόφαση,
            
         
               —
            
            
               επικουρικώς, να κηρύξει την απόφαση άκυρη κατά το μέρος κατά το οποίο προβαίνει σε μείωση των συνολικών κονδυλίων που χορηγούνται στην Ιταλική Δημοκρατία για τα έτη 2000-2006 βάσει της αποφάσεως 1999/659, όπως τροποποιήθηκε με την απόφαση 2000/426,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσβαλλόμενη απόφαση στην παρούσα υπόθεση είναι η απόφαση της Επιτροπής 2004/592/ΕΚ, της 23ης Ιουλίου 2004 [C(2004)L], που τροποποιεί την απόφαση 1999/659/ΕΚ, για τον καθορισμό ενδεικτικής κατανομής, ανά κράτος μέλος, των κονδυλίων που χορηγούνται στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα Εγγυήσεων, για μέτρα αγροτικής ανάπτυξης κατά την περίοδο 2000 έως 2006 (1).
   Κατά την προσφεύγουσα, η τροποποίηση που περιέχεται στην προσβαλλόμενη απόφαση, όχι μόνο περιέχει προσαρμογή της χορηγήσεως κοινοτικών κεφαλαίων στην Ιταλική Δημοκρατία για το 2004 όσον αφορά τις προβλεπόμενες δαπάνες που αυτή υπέβαλε, αλλά επανακαθορίζει τα συνολικά κονδύλια που προορίζονται για αυτήν, μειώνοντας, μέσω αναγνωρίσεως συνολικών κονδυλίων 4 473,2 εκατομμυρίων ευρώ, κατά περίπου 40 εκατομμύρια ευρώ το ποσόν που προκύπτει με βάση τον αποκαλούμενο φάκελο «Βερολίνο» (ίσο προς 4 512,30 εκατομμύρια ευρώ).
   Προς στήριξη των αιτημάτων της, η προσφεύγουσα προβάλλει παραβίαση της αρχής της μη αναδρομικότητας. Ισχυρίζεται συναφώς ότι ο κανονισμός 817/2004 (2) εκδόθηκε στις 20 Απριλίου 2004 και τέθηκε σε ισχύ στις 7 Μαΐου 2004, μολονότι είχε σαφώς παρέλθει η λήγουσα στις 30 Σεπτεμβρίου προθεσμία του άρθρου 47, παράγραφος 1, του κανονισμού 445/2002, που προβλέπεται για την αποστολή στην Επιτροπή, εκ μέρους των κρατών μελών, της καταστάσεως των δαπανών που πραγματοποιήθηκαν κατά το οικονομικό έτος 2003 και αυτών που προβλέπονται να πραγματοποιηθούν μέχρι το τέλος του ιδίου οικονομικού έτους, καθώς και των προβλέψεων για το οικονομικό έτος 2004 και για τα επόμενα οικονομικά έτη. Η Επιτροπή θα έπρεπε συνεπώς να είχε προβεί στον καθορισμό των πιστώσεων που εγγράφονται στον προϋπολογισμό του οικονομικού έτους 2004 με βάση τα προβλεπόμενα στο άρθρο 49 του κανονισμού αυτού, ο οποίος ίσχυε ακόμα στις 30 Σεπτεμβρίου 2003, και όχι ήδη με βάση το άρθρο 57 του κανονισμού 817/2004. Κατά συνέπεια, η Επιτροπή δεν μπορούσε να εκδώσει, εντός του οικονομικού έτους 2004, την προσβαλλόμενη απόφαση, η οποία έχει ως νομική βάση τη νέα ισχύουσα ρύθμιση περί εφαρμογής του κανονισμού 1257/1999 (3), ούτε να προβεί στη συναφή προσαρμογή των αρχικών χορηγήσεων προς κάθε κράτος μέλος που προβλέπονταν στην απόφαση 659/1999, όπως τροποποιήθηκε με την απόφαση 426/2000, με βάση τα προβλεπόμενα στο προπαρατεθέν άρθρο 57.
   Επικουρικώς, ακόμη και αν εθεωρείτο ότι ο κανονισμός 817/2004, ειδικότερα δε το άρθρο 57 στο σύνολό του, μπορούσε ορθώς να εφαρμοστεί ακόμη και στις προβλέψεις δαπανών που κοινοποίησαν τα κράτη μέλη μέχρι τις 30 Σεπτεμβρίου, κατ' εφαρμογήν του κανονισμού 445/2002, η Επιτροπή δεν είχε την εξουσία να αναθεωρήσει τα κονδύλια που είχαν καθοριστεί με την απόφαση 1999/659, όπως τροποποιήθηκε με την απόφαση 2000/426, ακόμη και μέσω μειώσεως του συνόλου των κονδυλίων που προέκυψε από τον αποκαλούμενο φάκελο «Βερολίνο» και, εν πάση περιπτώσει, αυτό δεν μπορούσε να αφορά την Ιταλική Δημοκρατία. Συναφώς προβάλλονται η παράβαση του άρθρου 46 του κανονισμού 1257/1999 και η παράβαση του άρθρου 57 του κανονισμού 817/2004. Η προσφεύγουσα υποστηρίζει, επί του σημείου αυτού, ότι η απόλυτη έλλειψη πραγματικής νομικής βάσης που να επιτρέπει την μείωση που πραγματοποίησε η προσβαλλόμενη απόφαση αποδεικνύει ότι η καθής, εκδίδοντας την απόφαση αυτή, παρέβλεψε πλήρως τον σκοπό της διατάξεως του κανονισμού στον οποίο βασίστηκε η προσβαλλόμενη πράξη, διαπράττοντας έτσι και κατάχρηση εξουσίας.
   Επικουρικότερον, η προσφεύγουσα προβάλλει παραβίαση της αρχής της δικαιολογημένης εμπιστοσύνης και παράβαση της υποχρεώσεως αιτιολογήσεως των πράξεων.
   
      (1)  ΕΕ L 263 της 10.8.2004, σ. 24.
   
      (2)  Κανονισμός (ΕΚ) 817/2004 της Επιτροπής, της 29ης Απριλίου 2004, σχετικά με τους λεπτομερείς κανόνες εφαρμογής του κανονισμού (ΕΚ) 1257/1999 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) (ΕΕ L 153 της 30.4.2004, σ. 31).
   
      (3)  Κανονισμός (ΕΚ) 1257/1999 του Συμβουλίου, της 17ης Μαΐου 1999, για τη στήριξη της αγροτικής ανάπτυξης από το ευρωπαϊκό γεωργικό ταμείο προσανατολισμού και εγγυήσεων (ΕΓΤΠΕ) (ΕΕ L 160 της 26.6.1999, σ. 80).